17. schôdza NR SR - 4.deň - A. dopoludnia
Dátum: 2017-05-12
Poslanec: Heger, Eduard (OĽANO)
Druh vystúpenia: Vystúpenie v rozprave

56. Ďakujem pekne. Pán predsedajúci, kolegyne, kolegovia, dovoľte mi kratučko vystúpiť k tomuto návrhu zákona, ktorý možno navonok pôsobí taký veľmi jednoduchý a prospešný. Ja by som chcel v prvom rade, alebo teda to najdôležitejšie, by som chcel položiť pár otázok predtým, než teda budeme o tom na budúci týždeň hlasovať, dajte pozor, kolega (zasmiatie sa rečníka). Pretože je dôležité naozaj si tieto otázky zodpovedať, ak chceme teda vyhodnotiť, že tento návrh je dobrý a že si zaslúži našu podporu. Pretože registračné pokladnice, vieme, že sú dôležitý element aj, by som povedal, v zabraňovaní daňovým únikom a podobne. Bavíme sa teda o elektronických, klasických, ktoré tu boli, a teraz už prichádza tu nový, nový prvok - virtuálne pokladne, ktoré navonok môžu vyzerať veľmi fajn, a bolo by fajn, keby sa podarili naozaj rozbehnúť tak, aby spĺňali ten účel, na ktorý sú vytvorené. Čiže ja by som najprv položil pár otázok na navrhovateľov a potom by som povedal pár vecí, ktoré teda o tom ja ako tak viem. A by som bol rád, keby ste mi teda buď tie informácie potvrdili, vyvrátili alebo doplnili tie, ktoré nemám. Čiže z médií vieme, že okolo 30-tisíc užívateľov je registrovaných, je zaregistrovaných do tohto systému virtuálnych registračných pokladníc. Zaujímalo by ma, že koľko reálne využíva tieto virtuálne registrované pokladnice. Lebo 30-tisíc, si povieme, to je taký pekný počet. Ale či naozaj teda tých 30-tisíc ju využíva, pretože podľa informácií mne známych to nesiaha ani na 10 % tej sumy, teda toho objemu, že by ju reálne využívalo. Potom koľko dokladov denne tí, ktorí ju využívajú, naozaj aj reálne aj vytlačia na tejto virtuálnej pokladnici, lebo to je tiež dôležitý parameter. Prihlásiť sa je jedno, ale druhé je naozaj reálne ju používať. Vidíme podľa toho, koľko dokladov na tej virtuálnej reálne pokladnici vytlačia. Lebo ja teda podľa nejakých takých, čo som snoril, gúglil a podobne, tak je tá informácia, že 10 % v porovnaní s elektronickými registračnými pokladnicami je ten počet dokladov, ktoré použijú alebo ktoré vytlačia teda na tej virtuálnej pokladnici, čo opäť ukazuje na to, že tento nástroj zatiaľ stále nemá takú popularitu, akú by sme chceli, aby mal. A pýtam sa to práve preto, lebo teraz už do toho ideme investovať ďalšie prostriedky a celý ten systém by mal stáť okolo 10 mil. eur s tým, čo už bolo nainvestované, plus to, čo ešte nainvestované bude. Takže opäť keď sa bavíme o efektivite využívania verejných zdrojov a investície, myslím si, že je dobré robiť tomuto systému promo, je dobré, aby ľudia chápali a tú osvetu, ale zase naplno ho, by som povedal, softvérovo vybaviť, keď vidíme, že tu ešte stále nie je tá sila, ten dopyt, tak si myslím, že to je v tomto momente povýšená priorita nad tie, ktoré sú tu omnoho dôležitejšie. Takže ja teda som naznačil tú sumu. Ale by ma zaujímalo, že koľko to teda celé stálo zatiaľ a koľko to ešte stáť bude. Taktiež by ma veľmi zaujímalo, a myslím si, že toto je dôležitá otázka, že aký bude prínos na výbere daní tento nástroj mať. Pretože je pekné zaviesť virtuálne pokladnice, povieme si, je to aj pohodlné. Ale keď chceme byť naozaj zodpovední k tomu, tak si musíme povedať z hľadiska takej tej otázky hodnota za peniaze, že dobre, nainvestujme tu do tohto systému a teraz koľko tento systém prinesie, aký efekt bude mať vlastne vo výbere daní. Takže to je ďalšia dôležitá otázka, ktorú by som poprosil, keby ste zodpovedali, aby sme vedeli naozaj legitímne o tom hlasovať. A postrehol som jednu vec nad, a to teraz hovorím z hľadiska tej bezpečnosti alebo o tej efektivite boja proti daňovým únikom, lebo aj toto by malo spôsobiť, že jednak je to bližšie ku klientovi, klient sa môže prihlásiť a daňová správa vlastne vidí všetky tie pohyby finančné, keďže to tlačí cez portál, alebo teda vykonáva tú pokladňu svoju registračnú cez portál Finančnej správy, takže vlastne máme, úplne vidíme do jeho, do jeho, keď tak poviem, čriev toho podnikateľa. Čo je dobré. Lebo keďže ten podnikateľ nepodvádza, tak nemá čo skrývať, je transparentný, myslím si, že z tohto pohľadu je to dobré. Tuto však nastáva jedno riziko, a to, že je možné teda podľa informácií, ktoré mám, že je možné vytlačiť originál neobmedzený počet. Vieme, že elektronická registračná pokladnica toto nedovoľuje, že môžte vytlačiť jeden originál a potom sú to už kópie, ktoré v daňovom, teda v účtovníctve na odpočítanie nákladov použiť nemôžete, ale teda tuto myslím, že tento mechanizmus nie je ošetrený. Takže by ma zaujímalo, keby ste tieto veci vlastne zodpovedali, aby sme vedeli jednoznačne, že či ten systém teda stojí za to v tomto čase ho posúvať ďalej a či stojí v tomto čase doňho investovať, keď nie je natoľko využívaný. Ďakujem pekne.